text:
платежни документи на първия клиент, който не е свързан с производителя;
 е)
 предвиден пазар за продажба на дребно;
 ж)
 описание на изделието;
 з)
 всяко складиране и превоз;
 и)
 самоличност на всички известни последващи купувачи; и
 й)
 предвиден маршрут на пратката, дата на изпращане, местоназначение, отправна точка и получател.
 4.2
 Информацията по букви а), б), ж) и когато е налична — по буква е), представлява част от уникалните идентификационни маркировки.
 4.3
 Когато информацията по буква е) не е налична към момента на маркиране, страните изискват включването на тази информация в съответствие с член 15.2, буква а) от Рамковата конвенция на СЗО за контрол на тютюна.
 5. Всяка страна изисква в сроковете, определени в настоящия член, посочената в параграф 4 информацията да бъде записана в момента на производството, в момента на първото изпращане от производител или в момента на вноса на нейна територия.
 6. Всяка страна гарантира, че информацията, записана съгласно параграф 5, е достъпна за съответната страна посредством връзка с уникалните идентификационни маркировки, изисквани съгласно параграфи 3 и 4.
 7. Всяка страна гарантира, че информацията, записана съгласно параграф 5, както и уникалните идентификационни маркировки, които правят тази информация достъпна в съответствие с параграф 6, се поставят във формат, определен или одобрен от страната и нейните компетентни органи.
 8. Всяка страна гарантира, че информацията, записана съгласно параграф 5, е достъпна за глобалния център за обмен на информация при поискване, при спазване на параграф 9, чрез стандартен електронен защитен интерфейс, свързан с нейния национален и/или регионален център. Глобалният център за обмен на информация съставя списък на компетентните органи на страните и предоставя списъка на всички страни.
 9. Всяка страна или компетентният орган:
 a)
 получава своевременно достъп до информацията, посочена в параграф 4, като отправи запитване до глобалния център за обмен на информация;
 б)
 иска такава информация само когато е необходимо за целите на разкриването или разследването на незаконна търговия с тютюневи изделия;
 в)
 не отказва без основателни причини предоставянето на информация;
 г)
 отговоря на исканията за информация във връзка с параграф 4, в съответствие с националното си право; и
 д)
 защитава и третира по взаимна договореност като поверителна всяка информация, която се обменя.
 10. Всяка страна изисква по-нататъшното развитие и разширяване на обхвата на прилаганата система за следене и проследяване до момента, когато всички мита, съответни данъци и, когато е целесъобразно, други задължения са уредени на мястото на производство, на внос или на освобождаване от митнически или акцизен контрол.
 11. Страните сътрудничат помежду си и с компетентните международни организации, по взаимна договореност, с цел обмен и разработване на най-добри практики по отношение на системите за следене и проследяване, включително:
 а)
 улесняване на разработването, обмена и придобиването на по-добри технологии за следене и проследяване, включително знания, умения, капацитет и експертен опит;
 б)
 подкрепа на програмите за обучение и изграждане на капацитет на страните, които изразяват такава потребност; и
 в)
 по-нататъшно развитие на технологията за маркировка и сканиране на отделните пакети и опаковки на тютюневите изделия с цел осигуряване на достъп до информацията, посочена в параграф 4.
 12. Задължения, възложени на страна, не могат да


text:
бъдат изпълнявани от тютюневата промишленост или да и бъдат делегирани.
 13. Всяка страна гарантира, че при участието си в режима за следене и проследяване нейните компетентни органи взаимодействат с тютюневата промишленост и представителите на интересите на тютюневата промишленост само доколкото това е строго необходимо за прилагането на настоящия член.
 14. Всяка страна може да поиска от тютюневата промишленост да поеме разходите, свързани със задълженията на страната по настоящия член.
 Член 9
 Отчетна документация
 1. Всяка страна при необходимост изисква от всички физически и юридически лица, които участват във веригата на доставка на тютюн, тютюневи изделия и производствено оборудване, да водят пълна и точна документация за всички съответни операции. Тези документи трябва да осигуряват пълна отчетност на материалите, използвани в производството на техните тютюневи изделия.
 2. Всяка страна при необходимост изисква от лицата, лицензирани в съответствие с член 6, при поискване да предоставят на компетентните органи следната информация:
 а)
 обща информация относно пазарните обеми, тенденции, прогнози и друга съответна информация; и
 б)
 количествата тютюневи изделия и производствено оборудване, които притежателят на лицензия притежава, с които се разпорежда или които контролира, които се пазят в данъчни и митнически складове в режим на транзит, на претоварване или на отложено плащане на данъци и акцизи към датата на искането.
 3. По отношение на тютюневите изделия и производственото оборудване, продавани или произведени на територията на страната за износ или намиращи се в режим на отложено плащане на данъци и акцизи при транзит или претоварване на територията на страната, всяка страна при необходимост изисква от лицата, лицензирани в съответствие с член 6, да предоставят при поискване на компетентните органи на държавата изпращач (в електронен вид, ако е налице съответната инфраструктура) в момента, в който изделията или оборудването напускат територията под контрола на тези органи, следната информация:
 a)
 датата на изпращане от последната точка на физическа проверка на изделията;
 б)
 подробни данни относно изпратените изделия (включително марката, количеството, склада);
 в)
 предвидените маршрути и местоназначение;
 г)
 кое е физическото или юридическото лице или лица, на които се изпращат изделията;
 д)
 начина на транспортиране, включително кой е превозвачът;
 е)
 прогнозната дата на пристигане на пратката на нейното предвидено местоназначение; и
 ж)
 предвидения пазар за продажба на дребно или употреба.
 4. Ако е осъществимо, всяка страна изисква от търговците на дребно и тютюнопроизводителите, с изключение на традиционните тютюнопроизводители, работещи на нетърговска основа, да водят пълна и точна отчетна документация за всички съответни операции, които извършват, в съответствие със своето национално право.
 5. За целите на прилагането на параграф 1 всяка страна приема ефективни законодателни, изпълнителни, административни и други мерки, които предвиждат, че цялата отчетна документация:
 a)
 се съхранява за срок от най-малко четири години;
 б)
 се предоставя на компетентните органи: и
 в)
 се съхранява във формат, изискван от компетентните органи.
 6. Всяка страна, в зависимост от случая и при спазване на националното право, създава система за обмен с други страни на данните, съдържащи се в цялата документация, която се съхранява в съответствие с настоящия член.
 7. Страните се стремят да сътрудничат помежду си и с компетентните международни организации с цел

type: contracts

jurisdiction: EU


text:
постепенен обмен и разработване на усъвършенствани системи за водене на отчетна документация.
 Член 10
 Мерки за сигурност и превенция
 1. Всяка страна, когато е целесъобразно, при спазване на националното си право и целите на Рамковата конвенция на СЗО за контрол на тютюна, изисква от всички физически и юридически лица, за които се прилага член 6, да предприемат необходимите мерки за предотвратяване на отклоняването на тютюневи изделия в канали за незаконна търговия, включително inter alia:
 a)
 да докладват на компетентните органи:
 i)
 за трансграничното прехвърляне на парични средства в брой в количества, предвидени в националното право, или за трансграничните плащания в натура; и
 ii)
 за всички „подозрителни операции“; и
 б)
 да доставят тютюневи изделия или производствено оборудване само в количества, съизмерими с търсенето на тези изделия в рамките на предвидения пазар за продажба на дребно или употреба.
 2. Всяка страна, когато е целесъобразно, при спазване на националното си право и целите на Рамковата конвенция на СЗО за контрол на тютюна, изисква плащанията за операции, извършвани от физически или юридически лица, за които се прилага член 6, да са разрешени само във валутата и в размера, указани във фактурата, и само посредством законни начини на плащане от финансови институции, разположени на територията на предвидения пазар, като не се извършват чрез никаква друга система на парични преводи.
 3. Дадена страна може да изисква плащанията, извършвани от физически или юридически лица, за които се прилага член 6, за материалите, използвани за производството на тютюневи изделия в обхвата на нейната компетентност, да са разрешени само във валутата и в размера, указани във фактурата, и само посредством законни начини на плащане от финансови институции, разположени на територията на предвидения пазар, като не се извършват чрез никаква друга система на парични преводи.
 4. Всяка страна гарантира, че всяко нарушение на изискванията на настоящия член подлежи на съответни наказателни, граждански или административни производства и на ефективни, пропорционални и възпиращи санкции, включително, ако е необходимо, спиране на действието или обезсилване на лицензия.
 Член 11
 Продажба по интернет и чрез телекомуникационни или други развиващи се технологии
 1. Всяка страна изисква всички физически или юридически лица, участващи в операция, свързана с тютюневи изделия и осъществявана чрез продажба по интернет или с използване на телекомуникационни или други развиващи се технологии, да спазват всички съответни задължения, включени в настоящия протокол.
 2. Всяка страна разглежда възможността да забрани продажбата на дребно на тютюневи изделия по интернет и чрез телекомуникационни или други развиващи се технологии.
 Член 12
 Свободни зони и международен транзит
 1. Всяка страна, в срок от три години от влизането в сила на настоящия протокол за съответната страна, въвежда ефективен контрол върху производството на тютюн и тютюневи изделия, както и върху операциите с тях, в свободни зони, като използва всички съответни мерки, предвидени в настоящия протокол.
 2. Освен това се забранява смесването на тютюневи с други изделия в един контейнер или друга подобна транспортна единица в момента на извозването им от свободните зони.
 3. Всяка страна, в съответствие с националното право, приема и прилага, в рамките на своята територия, мерки за контрол и


text:
проверка на международния транзит или претоварване на тютюневи изделия и производствено оборудване, съобразно разпоредбите на настоящия протокол, за да предотврати незаконната търговия с тези изделия.
 Член 13
 Безмитни продажби
 1. Всяка страна прилага ефективни мерки, така че за безмитните продажби да се прилагат всички съответни разпоредби на настоящия протокол, като взема предвид член 6 от Рамковата конвенция на СЗО за контрол на тютюна.
 2. Не по-късно от пет години след влизането в сила на настоящия протокол на следващата си сесия Съвещанието на страните гарантира провеждането на основани на факти изследвания за определяне на размера на незаконната търговия с тютюневи изделия, свързана с безмитните продажби на тези изделия. Въз основа на тези изследвания Съвещанието на страните разглежда възможността да се предприемат съответни допълнителни действия.
 ЧАСТ IV
 НАРУШЕНИЯ
 Член 14
 Неправомерни деяния, включително престъпления
 1. Всяка страна приема, в съответствие с основните принципи на вътрешното си право, законодателните и други мерки, необходими за определянето на всички следни деяния като неправомерни съгласно нейното вътрешно право:
 a)
 производството, търговията на едро, посредничеството, продажбата, транспортирането, разпространението, съхранението, изпращането, вноса или износа на тютюн, тютюневи изделия или производствено оборудване в противоречие с разпоредбите на настоящия протокол;
 б)
 i)
 производството, търговията на едро, посредничеството, продажбата, транспортирането, разпространението, съхранението, изпращането, вноса или износа на тютюн, тютюневи изделия или производствено оборудване без заплащане на приложимите мита, данъци и други такси или без да са поставени приложимите бандероли, уникални идентификационни маркировки или всякакви други необходими маркировки или етикети;
 ii)
 всякакви други актове на контрабанда или опити за контрабанда на тютюн, тютюневи изделия или производствено оборудване, които не са обхванати от буква б), подточка i);
 в)
 i)
 всяка друга форма на незаконно производство на тютюн, тютюневи изделия или производствено оборудване или на тютюневи опаковки с фалшиви бандероли, уникални идентификационни маркировки или всякакви други необходими маркировки или етикети;
 ii)
 търговията на едро, посредничеството, продажбата, транспортирането, разпространението, съхранението, изпращането, вноса или износа на незаконно произведен тютюн, незаконни тютюневи изделия, изделия с фалшиви бандероли и/или други необходими маркировки или етикети или незаконно производствено оборудване;
 г)
 смесването на тютюневи с други изделия при преминаването по веригата на доставка с цел укриване или прикриване на тютюневи изделия;
 д)
 смесването на тютюневи с други изделия в нарушение на член 12, параграф 2 от настоящия протокол;
 е)
 продажбата на тютюневи изделия по интернет и чрез телекомуникационни или други развиващи се технологии в нарушение на настоящия протокол;
 ж)
 получаването от лице, лицензирано съгласно член 6, на тютюн, тютюневи изделия или производствено оборудване, предоставени от лице, което следва да бъде, но не е лицензирано в съответствие с член 6;
 з)
 възпрепятстването на държавен служител или на оправомощен служител при изпълнението на задължения, свързани с предотвратяването, възпирането, разкриването, разследването и премахването на незаконната търговия с тютюн, тютюневи изделия или производствено оборудване;
 и)
 i)
 декларирането на съществена информация, която е невярна, подвеждаща или непълна, или непредоставянето на изискваната информация на държавен служител или на оправомощен служител при изпълнението на задължения, свързани с предотвратяването, възпирането, разкриването, разследването и премахването на незаконната търговия с тютюн, тютюневи изделия или производствено оборудване, когато това не противоречи


text:
на правото да не се уличаваш в нарушение;
 ii)
 невярното деклариране в официални формуляри на описанието, количеството или стойността на тютюн, тютюневи изделия или производствено оборудване или на всякаква друга информация, посочена в протокола, с цел:
 a)
 избягване плащането на приложимите мита, данъци и други такси; или
 б)
 възпрепятстване на контролни мерки за предотвратяване, възпиране, разкриване, разследване и премахване на незаконната търговия с тютюн, тютюневи изделия или производствено оборудване;
 iii)
 неспазването на задължението за създаване и водене на документацията, предвидена в настоящия протокол, или воденето на невярна документация; и
 й)
 изпирането на приходи от неправомерни деяния, определени като престъпление съгласно параграф 2.
 2. Всяка страна определя в съответствие с основните принципи на вътрешното си право кои неправомерни деяния, посочени в параграф 1, или други деяния, свързани с незаконната търговия с тютюн, тютюневи изделия и производствено оборудване и противоречащи на разпоредбите на настоящия протокол, са престъпления и приема законодателните и други мерки, необходими за привеждане в действие на това определяне.
 3. Всяка страна уведомява Секретариата по настоящия протокол кои от неправомерните деяния, посочени в параграфи 1 и 2, е определила като престъпление в съответствие с параграф 2 и предоставя на Секретариата копия или описание на своите закони, които привеждат в действие параграф 2, както и на всякакви последващи изменения на тези закони.
 4. С цел засилване на международното сътрудничество в борбата с престъпленията, свързани с незаконната търговия с тютюн, тютюневи изделия и производствено оборудване, страните се приканват да разгледат своите национални закони относно изпирането на пари, правната взаимопомощ и екстрадицията, като вземат предвид съответните международни конвенции, по които са страни, за да гарантират тяхната ефективност при прилагането на разпоредбите на настоящия протокол.
 Член 15
 Отговорност на юридическите лица
 1. Всяка страна приема, в съответствие със своите правни принципи, необходимите мерки, с които да се определи отговорността на юридически лица за неправомерните деяния, включително престъпленията, определени като такива в съответствие с член 14 от настоящия протокол.
 2. В съответствие с правните принципи на всяка страна отговорността на юридическите лица може да бъде наказателна, гражданска или административна.
 3. Тази отговорност не засяга отговорността на физическите лица, които са участвали в неправомерните деяния или са извършили престъпленията, определени като такива в съответствие с националните законови и подзаконови актове и член 14 от настоящия протокол.
 Член 16
 Съдебно преследване и санкции
 1. Всяка страна приема, в съответствие с националното право, необходимите мерки, за да гарантира, че на физическите и юридическите лица, подведени под отговорност за неправомерните деяния, включително престъпленията, определени като такива в съответствие с член 14, се налагат ефективни, пропорционални и възпиращи наказателни или други санкции, включително парични санкции.
 2. Всяка страна се стреми да осигури упражняването на всякакви дискреционни правомощия, предвидени във вътрешното ѝ право, във връзка със съдебното преследване на лица за неправомерните деяния, включително престъпленията, определени като такива в съответствие с член 14, така че да се увеличи ефективността на мерките по правоприлагане по отношение на тези неправомерни деяния и престъпления, като се взема надлежно предвид необходимостта от възпиране на извършването на такива неправомерни деяния и престъпления.
 3. Нищо в настоящия


text:
протокол не засяга принципа, че описанието на неправомерните деяния, включително престъпленията, определени в съответствие с настоящия протокол, и на приложимите принципи за правна защита или други правни принципи, които определят правомерността на деянията, се урежда във вътрешното право на съответната страна и че тези неправомерни деяния и престъпления се преследват и наказват в съответствие с това право.
 Член 17
 Плащания при изземване
 Страните следва да разгледат, в съответствие с вътрешното си право, възможността да приемат законодателните и други мерки, необходими, за да се оправомощят компетентните органи да събират пропорционална на несъбраните данъци и мита сума от производителя, разпространителя, вносителя или износителя на иззет тютюн, тютюневи изделия и/или производствено оборудване.
 Член 18
 Обезвреждане или унищожаване
 Целият конфискуван тютюн, всички конфискувани тютюневи изделия и цялото конфискувано производствено оборудване се унищожават, като във възможно най-голяма степен се използват щадящи околната среда методи, или се обезвреждат в съответствие с националното право.
 Член 19
 Специални методи на разследване
 1. Ако това се допуска от основните принципи на съответната вътрешна правна система, всяка страна, в рамките на своите възможности и при условията, определени от вътрешното ѝ право, предприема необходимите мерки, за да даде възможност за съответно използване на контролирани доставки и когато счете за целесъобразно, за използване на други специални методи на разследване, като например електронни или други форми на наблюдение и операции под прикритие, от съответните компетентни органи на нейната територия за целите на ефективната борба с незаконната търговия с тютюн, тютюневи изделия или производствено оборудване.
 2. За целите на разследването на престъпленията, определени като такива в съответствие с член 14, страните се приканват да сключат, когато е необходимо, съответни двустранни или многостранни споразумения или договорености за използване на методите, посочени в параграф 1, в контекста на сътрудничеството на международно равнище.
 3. При липса на споразумение или договореност по параграф 2 решенията за използване на такива специални методи на разследване на международно равнище се правят с оглед на конкретния случай и могат, когато е необходимо, да вземат предвид финансовите договорености и разбирателството по отношение на упражняването на компетентност от засегнатите страни.
 4. Страните признават значението на международното сътрудничество и помощ в тази област, както и необходимостта от тях, и сътрудничат помежду си и с международни организации за изграждането на капацитет за постигане на целите на настоящия член.
 ЧАСТ V
 МЕЖДУНАРОДНО СЪТРУДНИЧЕСТВО
 Член 20
 Общ обмен на информация
 1. За постигането на целите на настоящия протокол при необходимост страните съобщават, в рамките на системата за уведомяване на Рамковата конвенция на СЗО за контрол на тютюна и при спазване на вътрешното право, съответната информация, inter alia, по въпроси като:
 a)
 в обобщен вид: подробни сведения относно случаи на изземване на тютюн, тютюневи изделия или производствено оборудване, количеството, стойността на задържаното, описания на изделията, датите и местата на производство, както и данъци, чието плащане е избегнато;
 б)
 внос, износ, транзит, обложени с данък продажби и безмитни продажби и количество или стойност на произведения тютюн, тютюневи изделия или производствено оборудване;
 в)
 тенденции, методи на укриване и начини на действие, използвани в незаконната търговия с тютюн, тютюневи изделия или производствено


text:
оборудване; и
 г)
 всяка друга информация от значение, съгласувана между страните.
 2. Страните сътрудничат помежду си и с компетентните международни организации за изграждане на капацитета на страните за събиране и обмен на информация.
 3. Страните считат, че посочената информация е поверителна и за използване само от страните, освен ако предаващата страна е посочила друго.
 Член 21
 Обмен на информация във връзка с правоприлагането
 1. Когато е целесъобразно и при спазване на вътрешното право или приложимите международни договори, по собствена инициатива или по искане на страна, която предоставя надлежна обосновка, че тази информация е необходима за целите на разкриването или разследването на незаконна търговия с тютюн, тютюневи изделия или производствено оборудване, страните обменят следната информация:
 а)
 данни относно лицензирането на съответните физически или юридически лица;
 б)
 информация за идентифицирането, наблюдението и съдебното преследване на физически или юридически лица, участници в незаконната търговия с тютюн, тютюневи изделия или производствено оборудване;
 в)
 данни относно разследвания и съдебни преследвания;
 г)
 данни относно плащания, свързани с внос, износ или безмитни продажби на тютюн, тютюневи изделия или производствено оборудване; и
 д)
 подробни сведения относно случаи на изземване на на тютюн, тютюневи изделия или производствено оборудване (включително, при необходимост, информация по конкретни случаи, количеството, стойността на иззетите вещи, описание на изделията, участниците, датата и мястото на производство) и начините на действие (включително превозни средства, укриване, маршрут и разкриване).
 2. Информацията, получена от страните съгласно настоящия член, се използва единствено за постигане на целите на настоящия протокол. Страните могат да посочат, че тази информация не може да бъде предавана без съгласието на страната, която е предоставила информацията.
 Член 22
 Обмен на информация: поверителност и защита на информацията
 1. Всяка страна определя компетентните национални органи, на които се предоставят данните, посочени в членове 20, 21 и 24, и уведомява страните за определените органи чрез Секретариата на Конвенцията.
 2. Обменът на информация съгласно настоящия протокол се извършва при спазване на вътрешното право относно поверителността и неприкосновеността на личния живот. Страните защитават по взаимна договореност всяка поверителна информация, която обменят.
 Член 23
 Помощ и сътрудничество: обучение, техническа помощ и сътрудничество по научни, технически и технологични въпроси
 1. Страните сътрудничат по взаимна договореност помежду си и с компетентни международни и регионални организации, или чрез тях, по отношение на предоставянето на обучение, техническа помощ и сътрудничество по научни, технически и технологични въпроси с оглед на постигането на целите на настоящия протокол. Тази помощ може да включва трансфера на експертен опит или на съответни технологии в областите на събирането на информация, правоприлагането, следенето и проследяването, управлението на информацията, защитата на личните данни, налагането на забрани, електронното наблюдение, криминалистичните анализи, правната взаимопомощ и екстрадицията.
 2. Страните могат, при необходимост, да сключват двустранни, многостранни или други споразумения или договорености с цел насърчаване на обучението, техническата помощ и сътрудничеството по научни, технически и технологични въпроси, като вземат предвид потребностите на страните, които са развиващи се държави, и на страните с икономики в преход.
 3. Страните си сътрудничат, при необходимост, за развитието и проучването на възможностите за установяване на точния географски произход на задържания тютюн и тютюневи изделия.


text:
Член 24
 Помощ и сътрудничество: разследване и съдебно преследване на престъпленията
 1. Страните, в съответствие с вътрешното си право и когато е целесъобразно, предприемат всички необходими мерки за засилване на сътрудничеството чрез многостранни, регионални или двустранни договорености с цел предотвратяване, разкриване, разследване, съдебно преследване и наказване на физическите или юридически лица, участващи в незаконната търговия с тютюн, тютюневи изделия или производствено оборудване.
 2. Всяка страна гарантира, че административните, регулаторните, правоприлагащите и другите органи, участващи в борбата с незаконната търговия с тютюн, тютюневи изделия или производствено оборудване (включително, когато това е разрешено съгласно вътрешното право — съдебните органи), си сътрудничат и обменят съответна информация на национално и международно равнище в съответствие с условията, установени в нейното вътрешно право.
 Член 25
 Защита на суверенитета
 1. Страните изпълняват своите задължения по настоящия протокол в съответствие с принципите на суверенно равенство и териториална цялост на държавите и на ненамеса във вътрешните работи на други държави.
 2. Нищо в настоящия протокол не дава право на страна да упражнява на територията на друга държава компетентност и функции, които са от изключителната компетентност на органите на съответната друга държава съгласно нейното вътрешно право.
 Член 26
 Компетентност
 1. Всяка страна приема необходимите мерки, за да установи своята компетентност по отношение на престъпленията, определени като такива в съответствие с член 14, когато:
 а)
 престъплението е извършено на територията на съответната страна; или
 б)
 престъплението е извършено на борда на кораб, който плава под знамето на съответната страна, или на въздухоплавателно средство, което е регистрирано в съответствие със правото на съответната страна, в момента, в който е извършено престъплението.
 2. При спазване на член 25, всяка страна може също да установи своята компетентност по отношение на всяко такова престъпление, когато:
 а)
 престъплението е извършено срещу съответната страна;
 б)
 престъплението е извършено от гражданин на съответната страна или от лице без гражданство, което има място на обичайно пребиваване на нейната територия; или
 в)
 престъплението е едно от определените като такива в съответствие с член 14 и е извършено извън нейната територия с цел извършване на престъпление, определено като такова в съответствие с член 14, на нейната територия.
 3. За целите на член 30 всяка страна приема необходимите мерки, за да установи своята компетентност по отношение на престъпленията, определени като такива в съответствие с член 14, когато предполагаемият извършител се намира на нейната територия и тя не екстрадира това лице единствено на основанието, че е неин гражданин.
 4. Всяка страна може също да приеме необходимите мерки, за да установи своята компетентност по отношение на престъпленията, определени като такива в съответствие с член 14, когато предполагаемият извършител се намира на нейната територия и тя не го екстрадира.
 5. Ако страна, упражняваща своята компетентност съгласно параграф 1 или 2, е уведомена или е научила по друг начин, че една или повече други страни провеждат разследване, наказателно преследване или съдебно производство по отношение на същите деяния, компетентните органи на тези страни, в съответните случаи, се консултират помежду си с цел координиране на действията си.
 6. Без да се засягат нормите на общото международно право, настоящият


text:
протокол не изключва упражняването на каквато и да е наказателна компетентност, установена от страна в съответствие с нейното вътрешно право.
 Член 27
 Сътрудничество в областта на правоприлагането
 1. Всяка страна приема в съответствие със своите вътрешни правни и административни системи ефективни мерки за:
 a)
 укрепване и когато е необходимо, създаване на пътища за комуникация между компетентните органи, агенции и служби с цел улесняване на сигурния и бърз обмен на информация относно всички аспекти на престъпленията, определени като такива в съответствие с член 14;
 б)
 гарантиране на ефективно сътрудничество между компетентните органи, агенции, митнически и полицейски служби и други правоприлагащи служби;
 в)
 сътрудничество с други страни при провеждането на разследвания в конкретни случаи във връзка с престъпления, определени като такива в съответствие с член 14, по отношение на:
 i)
 самоличността, местонахождението и дейностите на лица, заподозрени в участие в тези престъпления, или местонахождението на други засегнати лица;
 ii)
 движението на приходите от престъпленията или на имуществото, придобито от извършването на тези престъпления; и
 iii)
 движението на имуществото, оборудването или други средства, използвани или предназначени за използване при извършването на тези престъпления;
 г)
 предоставяне, когато е подходящо, на предметите или количествата вещества, необходими за целите на анализа или на разследването;
 д)
 улесняване на ефективната координация между нейните компетентни органи, агенции и служби и насърчаване на обмена на персонал и други експерти, включително, в съответствие с двустранни споразумения или договорености между съответните страни, командироването на служители за връзка;
 е)
 обмен на съответна информация с други страни по конкретни средства и методи, използвани от физически или юридически лица при извършването на тези престъпления, включително, в съответните случаи, маршрутите и превозните средства и използването на неистинска самоличност, подправени или неистински документи или други начини за прикриване на техните дейности; и
 ж)
 обмен на съответна информация и координиране на административни и други мерки, предприети в съответните случаи с цел ранно откриване на престъпленията, определени като такива в съответствие с член 14.
 2. С цел привеждане в действие на настоящия протокол страните разглеждат възможността за сключване на двустранни или многостранни споразумения или договорености за пряко сътрудничество между техните правоприлагащи органи, а когато такива споразумения или договорености вече съществуват — за тяхното съответно изменение. При липса на такива споразумения или договорености между съответните страни страните могат да разглеждат настоящия протокол като основа за взаимно сътрудничество в областта на правоприлагането по отношение на престъпленията, обхванати от настоящия протокол. В съответните случаи страните се възползват в пълна степен от споразуменията или договореностите, включително международните или регионалните организации, за да разширят сътрудничеството между техните правоприлагащи органи.
 3. Страните се стремят да си сътрудничат в рамките на възможностите си с цел противодействие на транснационалната незаконна търговия с тютюневи изделия, извършвана чрез използването на съвременни технологии.
 Член 28
 Административна взаимопомощ
 В съответствие със своите съответни вътрешни правни и административни системи страните си предоставят взаимно, при поискване или по своя собствена инициатива, информация, за да осигурят правилното прилагане на митническото и друго съответно право в предотвратяването, откриването, разследването и съдебното преследване на незаконната търговия с тютюн, тютюневи изделия или производствено оборудване, както и в


text:
борбата с нея. Страните считат, че посочената информация е поверителна и за ограничено ползване, освен ако предаващата страна е посочила друго. Тази информация може да включва:
 а)
 нови методи на митническа или друга правоприлагаща дейност с доказана ефективност;
 б)
 нови тенденции, средства или начини за извършване на незаконна търговия с тютюн, тютюневи изделия и производствено оборудване;
 в)
 стоки, за които е известно, че са предмет на незаконна търговия с тютюн, тютюневи изделия и производствено оборудване, както и подробни сведения относно описанието, пакетирането, транспорта и съхранението и методите, използвани по отношение на тези стоки;
 г)
 физически или юридически лица, за които е известно, че са извършили престъпление, определено като такова в съответствие с член 14, или са били съучастници в такова престъпление; и
 д)
 всякакви други данни, която могат да помогнат на определените органи за оценката на риска за целите на контрола и за други цели на правоприлагането.
 Член 29
 Правна взаимопомощ
 1. Страните си оказват възможно най-широка правна взаимопомощ при разследванията, наказателните преследвания и съдебните производства по отношение на престъпленията, определени като такива в съответствие с член 14 от настоящия протокол.
 2. Предоставя се правна взаимопомощ в максималната възможна степен съгласно съответните закони, договори, споразумения и договорености на замолената страна по отношение на разследванията, наказателните преследвания и съдебните производства във връзка с престъпленията, за които юридически лица могат да бъдат подвеждани под отговорност в съответствие с член 15 от настоящия протокол в молещата страна.
 3. Правна взаимопомощ, която се предоставя в съответствие с настоящия член, може да бъде поискана за която и да е от следните цели:
 a)
 събиране на доказателства или показания на лица;
 б)
 връчване на съдебни документи;
 в)
 извършване на претърсвания, изземвания или замразяване на активи;
 г)
 изследване на предмети и обекти;
 д)
 предоставяне на информация, доказателствен материал и експертни оценки;
 е)
 предоставяне на оригинали или заверени копия на съответни документи и досиета, включително на правителствени, банкови, финансови или търговски документи;
 ж)
 откриване или проследяване на приходи от престъпления, имущество, средства за извършване на престъпления или други предмети за доказателствени цели;
 з)
 улесняване на доброволното явяване на съответните лица в молещата страна; и
 и)
 всеки друг вид помощ, която не противоречи на вътрешното право на замолената страна.
 4. Настоящият член не засяга задълженията по всеки друг двустранен или многостранен договор, който урежда или ще урежда, напълно или частично, правната взаимопомощ.
 5. Параграфи 6—24 се прилагат на реципрочна основа по отношение на исканията, направени съгласно настоящия член, ако въпросните страни не са обвързани с договор или междуправителствено споразумение за правна взаимопомощ. Ако страните са обвързани с такъв договор или междуправителствено споразумение, съответните разпоредби на договора или на междуправителственото споразумение се прилагат, освен ако страните се споразумеят да прилагат параграфи 6—24 вместо тях. Страните се приканват настоятелно да прилагат тези параграфи, ако те улесняват сътрудничеството.
 6. Страните определят централен орган, който отговаря и и е оправомощен за получаването на молби за правна взаимопомощ, както и за тяхното изпълнение или предаване на съответните компетентни органи за изпълнение. Ако в дадена страна има специален регион или територия с отделна система за


text:
правна взаимопомощ, тя може да определи отделен централен орган, който да има същата функция за съответния регион или територия. Централните органи осигуряват бързото и правилно изпълнение или предаване на получените молби. Когато централният орган предава на компетентен орган молба за изпълнение, той насърчава бързото и правилно изпълнение на молбата от компетентния орган. В момента на присъединяване към настоящия протокол или на неговото приемане, одобряване, официално потвърждаване или ратификация всяка страна уведомява ръководителя на Секретариата на Конвенцията за централния орган, определен за тази цел. Предаването на молби за правна взаимопомощ и на всички съобщения, свързани с тях, се извършва между централните органи, определени от страните. Това изискване се прилага, без да се засяга правото на дадена страна да изисква такива молби и съобщения да бъдат адресирани до нея по дипломатически път, а при неотложни обстоятелства, когато страните са се договорили и това е възможно — чрез съответни международни организации.
 7. Молбите се отправят в писмена форма или, ако е възможно, по начин, даващ възможност за писмено документиране, на език, който е приемлив за замолената страна, при условия, позволяващи на страната да определи истинността им. Ръководителят на Секретариата на Конвенцията се уведомява за езика или езиците, приемливи за всяка страна, в момента на присъединяване към настоящия протокол или на неговото приемане, одобряване, официално потвърждаване или ратифициране. При неотложни обстоятелства и когато страните са се споразумели за това, молбите могат да бъдат отправени устно, но трябва да бъдат незабавно потвърдени в писмен вид.
 8. В молбата за правна взаимопомощ се съдържат следните данни:
 a)
 наименованието на органа, отправящ молбата;
 б)
 предметът и естеството на разследването, на наказателното преследване или на съдебното производство, за които се отнася молбата, и името и функциите на органа, провеждащ това разследване, наказателно преследване или съдебно производство;
 в)
 кратко изложение на съответните факти, с изключение на молбите с цел връчване на съдебни документи;
 г)
 описание на исканата помощ и подробности за всяка конкретна процедура, която молещата страна желае да бъде следвана;
 д)
 когато е възможно, самоличността, местонахождението и националността на всяко съответно лице;
 е)
 целта, за която са поискани доказателствата, информацията или действията; и
 ж)
 разпоредбите на вътрешното право, приложими към престъплението и наказанието, предвидено за него.
 9. Замолената страна може да поиска допълнителна информация, когато тя изглежда необходима за изпълнението на молбата в съответствие с нейното вътрешно право или когато тя може да улесни това изпълнение.
 10. Молбата се изпълнява в съответствие с вътрешното право на замолената страна и — доколкото това не противоречи на вътрешното право на замолената страна и когато е възможно — в съответствие с процедурите, посочени в молбата.
 11. Молещата страна не предава и не използва информация или доказателства, предоставени от замолената страна, за разследвания, наказателни преследвания или съдебни производства, различни от посочените в молбата, без предварителното съгласие на замолената страна. Нищо в настоящия параграф не възпрепятства молещата страна да разкрие в своите производства информация или доказателства, които оневиняват обвиняемото лице. В този случай молещата страна уведомява замолената страна преди разкриването и ако получи молба за това, провежда консултации със замолената страна. Ако в


text:
изключителни случаи не е възможно предварително известие, молещата страна незабавно информира замолената страна за това разкриване.
 12. Молещата страна може да поиска от замолената страна да запази поверително наличието и съдържанието на молбата, с изключение на това, което е необходимо за изпълнение на молбата. Ако замолената страна не може да спази изискването за поверителност, тя незабавно информира молещата страна.
 13. Доколкото това е възможно и в съответствие с основните принципи на вътрешното право, когато дадено физическо лице е на територията на дадена страна и трябва да бъде изслушвано като свидетел или експерт от съдебните органи на друга страна, първата страна може по молба на другата да позволи изслушването да се проведе чрез видеоконферентна връзка, ако не е възможно или желателно въпросното лице да се яви лично на територията на молещата страна. Страните могат да се договорят изслушването да се проведе от съдебен орган на молещата страна в присъствието на съдебен орган на замолената страна.
 14. Правна взаимопомощ може да бъде отказана:
 а)
 ако молбата не е отправена съобразно настоящия член;
 б)
 ако замолената страна счита, че изпълнението на молбата може да засегне неблагоприятно нейния суверенитет, сигурност, обществен ред или други интереси от съществено значение;
 в)
 ако на органите на замолената страна е забранено съгласно нейното вътрешно право да изпълнят исканите действия по отношение на подобно престъпление, в случай че то е предмет на разследване, наказателно преследване или съдебно производство в рамките на тяхната собствена компетентност;
 г)
 когато молбата е свързана с престъпление, за което максималното наказание в замолената страна е по-малко от две години лишаване от свобода в затвор или други форми на лишаване от свобода или ако по мнението на замолената страна осигуряването на помощта ще представлява тежест за нейните ресурси, която не е пропорционална на сериозността на престъплението; или
 д)
 ако изпълнението на молбата противоречи на правната система на замолената страна по отношение на правната взаимопомощ.
 15. За всеки отказ на правна взаимопомощ се представят основания.
 16. Страните не могат да отказват правна взаимопомощ съгласно настоящия член на основание банкова тайна.
 17. Страните не могат да отхвърлят молба за правна взаимопомощ единствено на основание, че престъплението се счита също за свързано с данъчни въпроси.
 18. Страните могат да откажат правна взаимопомощ съгласно настоящия член на основание липса на двойна наказуемост. Въпреки това, когато сметне за уместно, замолената страна може да предостави помощ, в степен, която тя определя по своя преценка, независимо от това дали деянията са наказуеми съгласно вътрешното право на замолената страна.
 19. Замолената страна изпълнява молбата за правна взаимопомощ възможно най-бързо, като напълно взема предвид, доколкото е възможно, всички предложени от молещата страна срокове, за които са посочени, за предпочитане в молбата, основания. Замолената страна отговоря на основателните молби на молещата страна по отношение на напредъка по изпълнението на молбата. Молещата страна своевременно информира замолената страна, ако търсената помощ вече не е необходима.
 20. Предоставянето на правна взаимопомощ може да бъде отложено от замолената страна на основание, че възпрепятства текущо разследване, наказателно преследване или съдебно производство.
 21. Преди да отхвърли молба съгласно параграф 14 или да


text:
отложи нейното изпълнение съгласно параграф 20, замолената страна се консултира с молещата страна, за да определи дали помощта може да бъде предоставена в съответствие с реда и условията, които тя счита за необходими. Ако молещата страна приеме помощта при тези условия, тя спазва условията.
 22. Обичайните разноски за изпълнението на молба се поемат от замолената страна, освен ако е договорено друго от съответните страни. Ако за изпълнението на молбата са необходими или ще бъдат необходими значителни или извънредни разноски, страните се консултират помежду си с цел определяне на реда и условията, при които ще се изпълнява молбата, както и на начина за поемане на разходите.
 23. В случай на молба замолената страна:
 а)
 предоставя на молещата страната копия на държавни архиви, документи или информация, с които разполага и които съгласно нейното вътрешно право са достъпни за обществеността; и
 б)
 може по своя преценка да предостави на замолената страна изцяло, частично или при условия, които тя смята за подходящи, копия на държавни архиви, документи или информация, с които разполага и които съгласно нейното вътрешно право не са достъпни за обществеността.
 24. Страните разглеждат, доколкото е необходимо, възможността за сключване на двустранни или многостранни споразумения или договорености, които да служат на целите на настоящия член, да осигуряват прилагането му на практика или да засилват неговите разпоредби.
 Член 30
 Екстрадиция
 1. Настоящият член се прилага по отношение на престъпленията, определени като такива в съответствие с член 14 от настоящия протокол, когато:
 a)
 лицето, за което е отправено искане за екстрадиция, се намира на територията на замолената държава;
 б)
 за престъплението, за което се иска екстрадиция, се налага наказание по вътрешното право на молещата страна и на замолената страна; и
 в)
 престъплението е наказуемо с максимален срок на лишаване от свобода в затвор или други форми на лишаване от свобода от най-малко четири години или с по-строго наказание, или по-кратък период, договорен от съответните страни съгласно двустранни и многостранни споразумения или други международни споразумения.
 2. Всяко от престъпленията, за които се прилага настоящият член, се счита за престъпление, включено като престъпление, за което се предвижда екстрадиция, във всеки договор за екстрадиция, съществуващ между страните. Страните се задължават да включат тези престъпления като престъпления, за които се предвижда екстрадиция, във всеки договор за екстрадиция, който се сключва между тях.
 3. Ако страна, която обуславя екстрадицията от наличието на договор, получи искане за екстрадиция от друга страна, с която тя няма договор за екстрадиция, тя може да разглежда настоящия протокол като правно основание за екстрадиция по отношение на всяко престъпление, спрямо което се прилага настоящият член.
 4. Страните, които не обуславят екстрадицията от наличието на договор, признават помежду си престъпленията, спрямо които се прилага настоящият член, за престъпления, за които се предвижда екстрадиция.
 5. Екстрадицията се осъществява при спазване на условията, предвидени във вътрешното право на замолената страна или в приложимите договори за екстрадиция, включително, inter alia, условията във връзка с изискването за минимално наказание за екстрадиция и с основанията, на които замолената страна може да откаже екстрадиция.
 6. Като спазват своето вътрешно право, страните се


text:
стремят да ускорят процедурите за екстрадиция и да опростят доказателствените изисквания, свързани с нея, по отношение на всички престъпления, спрямо които се прилага настоящият член.
 7. Когато страна, на чиято територия се намира предполагаем извършител на престъпление, не екстрадира това лице във връзка с престъпление, спрямо което се прилага настоящият член, единствено на основание, че то е неин гражданин, тя е длъжна по молба на страната, която иска екстрадиция, да отнесе случая без неоснователно забавяне до своите компетентни органи за целите на наказателно преследване. Тези органи вземат своето решение и осъществяват своето производство по същия начин, както в случай на друго престъпление от подобен характер съгласно вътрешното право на съответната страна. Заинтересованите страни си сътрудничат, по-специално по отношение на процесуалните и доказателствените аспекти, с цел да се гарантира ефективността на това наказателно преследване.
 8. Във всички случаи, когато съгласно вътрешното ѝ право дадена страна може да екстрадира или по друг начин да предаде свой гражданин само при условие че лицето ще ѝ бъде върнато, за да изтърпи наказанието, наложено в резултат на съдебния процес или производството, за които са поискани екстрадицията или предаването на лицето, и тази страна и страната, искаща екстрадиция на лицето, приемат тази възможност и други условия, които те могат сметнат за уместни, тази условна екстрадиция или предаване са достатъчни за изпълнение на задължението, посочено в параграф 7.
 9. Ако екстрадиция, искана с цел изпълнение на присъда, е отказана, тъй като съответното лице е гражданин на замолената страна, замолената страна, ако нейното вътрешно право допуска това и съобразно изискванията на това право, разглежда по искане на молещата страна възможността за изпълнение на наказанието, което е било наложено, съгласно вътрешното право на молещата страна, или на останалата част от него.
 10. На всяко лице, по отношение на което се води производство във връзка с престъпление, спрямо което се прилага настоящият член, се гарантира справедливо третиране на всички етапи на производството, включително упражняването на всички права и гаранции, предвидени във вътрешното право на страната, на чиято територия се намира съответното лице.
 11. Нищо в настоящия протокол не може да се тълкува като налагане на задължение за екстрадиция, ако замолената страна има съществени основания да счита, че искането е било отправено с цел преследване или наказване на лице поради неговия пол, раса, религия, националност, етнически произход или политически възгледи или че изпълнението на искането би могло да навреди на това лице поради някоя от тези причини.
 12. Страните не могат да отхвърлят молба за екстрадиция единствено на основание, че престъплението се счита също за свързано с данъчни въпроси.
 13. Преди да откаже екстрадиция, замолената страна се консултира, когато е целесъобразно, с молещата страна, за да ѝ даде достатъчна възможност да представи своите становища и да предостави информация в подкрепа на твърдението си.
 14. Страните се стремят да сключват двустранни и многостранни споразумения или договорености с цел извършване на екстрадицията или повишаване на ефективността ѝ. Когато страните са обвързани по съществуващ договор или междуправителствена договореност, се прилагат съответните разпоредби на този договор или междуправителствена договореност, освен ако страните се споразумеят да


text:
прилагат параграфи 1—13 вместо тях.
 Член 31
 Мерки за осигуряване на екстрадицията
 1. В съответствие със своето вътрешно право и със своите договори за екстрадиция, след като се убеди, че обстоятелствата го изискват и са неотложни, и по искане на молещата страна, замолената страна може да задържи лице, чиято екстрадиция се иска и което се намира на нейната територия, или да предприеме други съответни мерки, за да се гарантира неговото присъствие в хода на процедурата за екстрадиция.
 2. Молещата страна се уведомява, съобразно националното право, по съответния начин и без забавяне, за мерките, взети в съответствие с параграф 1.
 3. Всяко лице, по отношение на което са предприети мерките в съответствие с параграф 1, има право:
 а)
 да се свърже незабавно с най-близкия съответен представител на държавата, на която лицето е гражданин, или, ако това лице е без гражданство — на държавата, на чиято територия обичайно пребивава; и
 б)
 да бъде посетено от представител на съответната държава.
 ЧАСТ VI
 ДОКЛАДВАНЕ
 Член 32
 Докладване и обмен на информация
 1. Всяка страна предоставя на Съвещанието на страните чрез Секретариата на Конвенцията периодични доклади за прилагането на настоящия протокол от нея.
 2. Форматът и съдържанието на тези доклади се определят от Съвещанието на страните. Тези доклади представляват част от стандартния механизъм за докладване по Рамковата конвенция на СЗО за контрол на тютюна.
 3. Съдържанието на периодичните доклади, посочени в параграф 1, се определя, като се има предвид, inter alia, следното:
 а)
 информация за законодателните, изпълнителните, административните или други мерки, взети за прилагането на настоящия протокол;
 б)
 информация в съответните случаи за ограниченията или пречките в процеса на прилагането на настоящия протокол и за взетите мерки за преодоляване на тези пречки;
 в)
 информация, в зависимост от случая, за финансовата и техническата помощ, предвидена, получена или поискана за дейности, свързани с премахването на незаконната търговия с тютюневи изделия; и
 г)
 информацията, посочена в член 20.
 В случаите, в които съответните данни вече се събират като част от механизма за докладване на Конференцията на страните, Съвещанието на страните не дублира тази работа.
 4. В съответствие с членове 33 и 36 Съвещанието на страните обсъжда мерки за оказване на помощ, по тяхно искане, на страните, които са развиващи се държави, и на страните с икономики в преход за изпълнение на задълженията им по настоящия член.
 5. Докладването на информация, предвидена в посочените членове, се извършва в съответствие с националното право относно поверителността и неприкосновеността на личния живот. Страните защитават по взаимна договореност всяка поверителна информация, която се докладва или се обменя.
 ЧАСТ VII
 ИНСТИТУЦИОНАЛНА УРЕДБА И ФИНАНСОВИ СРЕДСТВА
 Член 33
 Съвещание на страните
 1. Учредява се Съвещание на страните. Първата сесия на Съвещанието на страните се свиква от Секретариата на Конвенцията непосредствено преди или веднага след следващата редовна сесия на Конференцията на страните, проведена след влизането в сила на настоящия протокол.
 2. Впоследствие редовни сесии на Съвещанието на страните се свикват от Секретариата на Конвенцията непосредствено преди или веднага след редовните сесии на Конференцията на страните.
 3. Извънредни сесии на Съвещанието на страните се провеждат по всяко


text:
друго време, ако Съвещанието счете за необходимо или по писмено искане на която и да е страна, при условие че в срок от шест месеца, след като Секретариатът на Конвенцията е уведомил страните за искането, то се подкрепя от най-малко една трета от страните.
 4. Процедурният правилник и финансовите правила на Конференцията на страните по Рамковата конвенция на СЗО за контрол на тютюна се прилагат mutatis mutandis към Съвещанието на страните, освен ако Съвещанието на страните реши друго.
 5. Съвещанието на страните извършва редовен преглед на прилагането на настоящия протокол и взема необходимите за насърчаване на неговото ефективно прилагане решения.
 6. Съвещанието на страните взема решение относно размера и механизма, приложими към доброволно изчислените вноски на страните по протокола за осигуряване на неговото действие, както и относно други възможни ресурси за целите на неговото прилагане.
 7. На всяка редовна сесия Съвещанието на страните приема с консенсус бюджет и работен план за финансовия период до следващата редовна сесия, които са различни от бюджета и работния план на Рамковата конвенция на СЗО за контрол на тютюна.
 Член 34
 Секретариат
 1. Секретариатът на Конвенцията е Секретариат по настоящия протокол.
 2. Функциите на Секретариата на Конвенцията във връзка с неговата роля като Секретариат по настоящия протокол са:
 а)
 да организира сесиите на Съвещанието на страните и на неговите помощни органи, както и на работните групи и други органи, създадени от Съвещанието на страните, и да им предоставя необходимите услуги;
 б)
 да получава, анализира, предава и предоставя обратна информация на заинтересованите страни, доколкото е необходимо, и на Съвещанието на страните относно предоставените му съгласно настоящия протокол доклади, както и да улеснява обмена на информация между страните;
 в)
 да оказва при поискване подкрепа на страните, особено на страните, които са развиващи се държави, и на страните с икономики в преход, при събирането, предаването и обмена на информация, която се изисква в съответствие с разпоредбите на настоящия протокол, и помощ при определянето на наличните ресурси с цел да се улесни изпълнението на задълженията по настоящия протокол;
 г)
 да подготвя доклади за дейността си по настоящия протокол под ръководството на Съвещанието на страните и за предаване на Съвещанието на страните;
 д)
 да осигурява под ръководството на Съвещанието на страните необходимата координация с компетентни международни и регионални междуправителствени организации и други органи;
 е)
 да сключва под ръководството на Съвещанието на страните административни споразумения и договори, необходими за ефективното изпълнение на функциите му като Секретариат по настоящия протокол;
 ж)
 да получава и разглежда заявления от междуправителствени и неправителствени организации, желаещи да бъдат акредитирани като наблюдатели към Съвещанието на страните, като същевременно се гарантира, че те не са свързани с тютюневата промишленост, и да представя разгледаните заявления на Съвещанието на страните за разглеждане от негова страна; и
 з)
 да изпълнява други функции на секретариат, определени в настоящия протокол, както и всякакви други функции, определени от Съвещанието на страните.
 Член 35
 Връзки между Съвещанието на страните и междуправителствените организации
 За осигуряване на техническо и финансово сътрудничество за постигане на целта на настоящия протокол Съвещанието на страните може да се обърне с молба


text:
за сътрудничество към компетентни международни и регионални междуправителствени организации, включително финансови институции и институции за развитие.
 Член 36
 Финансови ресурси
 1. Страните признават, че финансовите ресурси са от важно значение за постигането на целта на настоящия протокол, и признават значението на член 26 от Рамковата конвенция на СЗО за контрол на тютюна за постигането на целите на Конвенцията.
 2. Всяка страна осигурява финансова подкрепа по отношение на своята национална дейност, насочена към постигане на целта на настоящия протокол, в съответствие със своите национални планове, приоритети и програми.
 3. Страните насърчават, когато е целесъобразно, използването на двустранни, регионални, субрегионални и други многостранни пътища за осигуряване на финансиране за укрепването на капацитета на страните, които са развиващи се държави, и на страните с икономики в преход с оглед да се постигнат целите на настоящия протокол.
 4. Без да се засяга член 18, страните се насърчават, в съответствие с националното си право и политики и когато това е целесъобразно, да използват всички конфискувани приходи от престъпна дейност, получени в резултат на незаконната търговия с тютюн, тютюневи изделия и производствено оборудване, за постигането на целите, посочени в настоящия протокол.
 5. Страните, представени в съответни регионални и международни междуправителствени организации, както и във финансови институции и институции за развитие, ги насърчават да предоставят финансова помощ на страните, които са развиващи се държави, и на страните с икономики в преход, за да им окажат съдействие за посрещане на техните задължения по настоящия протокол, без да се ограничават правата на участие в тези организации.
 6. Страните постигат съгласие, че:
 а)
 за оказване помощ на страните в изпълнението на техните задължения по настоящия протокол следва да бъдат мобилизирани и използвани в полза на всички страни, особено на страните, които са развиващи се държави, и на страните с икономики в преход, всички съответни потенциални и съществуващи ресурси, които са на разположение за дейностите, свързани с целта на настоящия протокол; и
 б)
 при отправяне на молба за това Секретариатът на Конвенцията предоставя на страните, които са развиващи се държави, и страните с икономики в преход съвети относно наличните източници на финансиране с цел улесняване на изпълнението на техните задължения по настоящия протокол.
 7. Страните могат да поискат от тютюневата промишленост да поеме разходите, свързани с техните задължения за постигането на целите на настоящия протокол, в съответствие с член 5.3 от Рамковата конвенция на СЗО за контрол на тютюна.
 8. Страните полагат усилия, в съответствие с вътрешното си право, да постигнат самофинансиране на прилагането на протокола, включително чрез облагане на тютюневите изделия с данъци и с други форми на такси.
 ЧАСТ VIII
 УРЕЖДАНЕ НА СПОРОВЕ
 Член 37
 Уреждане на спорове
 За уреждането на спорове между страните относно тълкуването или прилагането на настоящия протокол се прилага член 27 от Рамковата конвенция на СЗО за контрол на тютюна.
 ЧАСТ IХ
 ИЗМЕНЕНИЯ НА ПРОТОКОЛА
 Член 38
 Изменения на настоящия протокол
 1. Всяка страна може да прави предложения за изменение на настоящия протокол.
 2. Измененията на настоящия протокол се разглеждат и приемат от Съвещанието на страните. Секретариатът на Конвенцията съобщава на страните текста на всяко


text:
предложено изменение на настоящия протокол най-малко шест месеца преди сесията, на която то ще се предложи за приемане. Секретариатът на Конвенцията съобщава също така всяко предложение за изменение на страните, подписали протокола, както и, за сведение — на депозитаря.
 3. Страните полагат всички усилия да постигнат съгласие с консенсус по всяко предложено изменение на настоящия протокол. В случай че всички усилия за постигане на консенсус са изчерпани и не е постигнато съгласие, като крайна мярка изменението се приема с мнозинство от три четвърти от гласовете на страните, присъстващи и гласуващи на сесията. За целите на настоящия член „присъстващи и гласуващи“ означава присъстващите страни, които гласуват „за“ или „против“. Всяко прието изменение се съобщава от Секретариата на Конвенцията на депозитаря, който го изпраща на всички страни за приемането му.
 4. Документите за приемане на дадено изменение се предават за съхранение на депозитаря. Изменение, прието в съответствие с параграф 3, влиза в сила за страните, които са го приели, на деветдесетия ден след датата на получаване от депозитаря на документ за приемане от най-малко две трети от страните.
 5. За всяка друга страна изменението влиза в сила на деветдесетия ден след датата, на която съответната страна предава за съхранение на депозитаря своя документ за приемане на това изменение.
 Член 39
 Приемане и изменение на приложения към настоящия протокол
 1. Всяка страна може да прави предложения за приложение към настоящия протокол, както и да предлага изменения на приложения към настоящия протокол.
 2. Приложенията се ограничават до списъци, образци и други описателни материали, свързани с процедурни, научни, технически и административни въпроси.
 3. Приложенията към настоящия протокол и измененията им се предлагат, приемат и влизат в сила съгласно процедурата, предвидена в член 38.
 ЧАСТ Х
 ЗАКЛЮЧИТЕЛНИ РАЗПОРЕДБИ
 Член 40
 Резерви
 Не се допускат резерви по настоящия протокол.
 Член 41
 Оттегляне
 1. По всяко време след изтичането на две години от датата, на която настоящият протокол е влязъл в сила за дадена страна, тази страна може да се оттегли от протокола след писмено уведомяване на депозитаря.
 2. Всяко такова оттегляне влиза в сила една година след датата, на която депозитарят е получил уведомлението за оттегляне, или на по-късна дата, посочена в уведомлението за оттегляне.
 3. Всяка страна, която се оттегли от Рамковата конвенция на СЗО за контрол на тютюна, се счита също за оттеглила се от настоящия протокол, считано от датата на нейното оттеглянеот Рамковата конвенция на СЗО за контрол на тютюна.
 Член 42
 Право на глас
 1. Всяка страна по настоящия протокол има право на един глас, с изключение на случаите, предвидени в параграф 2.
 2. По въпроси от тяхната компетентност регионалните организации за икономическа интеграция упражняват правото си на глас с брой гласове, равен на броя на техните държави членки, които са страни по настоящия протокол. Такава организация не упражнява правото си на глас, ако която и да е от нейните държави членки упражни своето право, и обратното.
 Член 43
 Подписване
 Настоящият протокол е открит за подписване от всички страни по Рамковата конвенция на СЗО за контрол на тютюна в седалището на Световната здравна


text:
организация в Женева от 10 до 11 януари 2013 г., а впоследствие — в седалището на Организацията на обединените нации в Ню Йорк до 9 януари 2014 г.
 Член 44
 Ратификация, приемане, одобрение, официално потвърждаване или присъединяване
 1. Настоящият протокол подлежи на ратификация, приемане, одобрение или присъединяване от държави и на официално потвърждаване или присъединяване от регионални организации за икономическа интеграция, които са страни по Рамковата конвенция на СЗО за контрол на тютюна. Той е открит за присъединяване от деня, следващ датата, на която протоколът е закрит за подписване. Документите за ратификация, приемане, одобрение, официално потвърждаване или присъединяване се депозират при депозитаря.
 2. Всяка регионална организация за икономическа интеграция, която стане страна по настоящия протокол, без никоя от нейните държави членки да е страна, поема всички задължения по настоящия протокол. В случай че една или повече държави — членки на такава организация, са страни по настоящия протокол, организацията и нейните държави членки вземат решение относно съответнита си отговорност за изпълнението на задълженията си по настоящия протокол. В такива случаи организацията и нейните държави членки не могат да упражняват права по настоящия протокол едновременно.
 3. В своите документи относно официалното потвърждаване или в своите документи относно присъединяването регионалните организации за икономическа интеграция посочват обхвата на своята компетентност по отношение на въпросите, уредени с настоящия протокол. Тези организации също така информират депозитаря за всяка съществена промяна в обхвата на тяхната компетентност, а депозитарят на свой ред информира за това страните.
 Член 45
 Влизане в сила
 1. Настоящият протокол влиза в сила на деветдесетия ден след депозирането на четиридесетия документ за ратификация, приемане, одобрение, официално потвърждаване или присъединяване при депозитаря.
 2. За всяка страна по Рамковата конвенция на СЗО за контрол на тютюна, която ратифицира, приема, одобрява или официално потвърждава настоящия протокол, или се присъединява към него, след като бъдат изпълнени условията за влизане в сила, описани в параграф 1, Протоколът влиза в сила на деветдесетия ден, следващ датата на депозиране на нейния документ за ратификация, приемане, одобрение, присъединяване или официално потвърждаване.
 3. За целите на настоящия член който и да е документ, депозиран от регионална организация за икономическа интеграция, не се счита за допълнителен към документите, предадени за съхранение от държавите членки на организацията.
 Член 46
 Депозитар
 Генералният секретар на Организацията на обединените нации е депозитар на настоящия протокол.
 Член 47
 Автентични текстове
 Оригиналът на настоящия протокол, чиито текстове на английски, арабски, испански, китайски, руски и френски език са еднакво автентични, се депозира при генералния секретар на Организацията на обединените нации.
 (1) Страните могат при необходимост да включат позоваване на Хармонизираната система за описание и кодиране на стоките на Световната митническа организация.
 (2) В съответните случаи „национален“ или „вътрешен“ се отнася също за регионалните организации за икономическа интеграция.
 (3) Сигурният обмен на информация между две страни не се поддава на прихващане и подправяне (фалшификация). С други думи, информацията, обменяна между двете страни, не може да бъде четена или променяна от трета страна.


text:
 Важна правна забележка
 |
 21986A0610(01)
 Официален вестник n° L 155 , 10/06/1986 стр. 0009 - 0010 специално чешко издание глава 11 том 15 стр. 263 - 265 специално испанско издание глава 11 том 15 стр. 263 - 265 специално унгарско издание глава 11 том 15 стр. 263 - 265 специално литвийско издание глава 11 том 15 стр. 263 - 265 LV.ES глава 11 том 15 стр. 263 - 265 MT.ES глава 11 том 15 стр. 263 - 265 PL.ES глава 11 том 15 стр. 263 - 265 SK.ES глава 11 том 15 стр. 263 - 265 специално словенско издание глава 11 том 15 стр. 263 - 265
 19860610Протоколза подновяване на Споразумението за сътрудничество между Европейската икономическа общност и Кралство Тайланд относно производството, пускането на пазара и търговията с маниокаСЪВЕТЪТ НА ЕВРОПЕЙСКИТЕ ОБЩНОСТИ,от една страна,ПРАВИТЕЛСТВОТО НА КРАЛСТВО ТАЙЛАНД,от друга страна,КАТО ЗАПОЧНАХА, по искане на правителството на Кралство Тайланд, консултации съгласно член 9 от Споразумението за сътрудничество между Кралство Тайланд и Европейската икономическа общност относно производството, пускането на пазара и търговията с маниока, наричано по-долу "Споразумение за сътрудничество";КАТО ИМАТ ПРЕДВИД, че от влизането в сила на Споразумението за сътрудничество Кралство Тайланд стана страна по Общото споразумение за митата и търговията (ГАТТ);КАТО ПРИЗНАВАТ, че Споразумението за сътрудничество е било прилагано правилно;КАТО ИМАТ ПРЕДВИД, че не всички цели за развитие и диверсификация на селскостопанския сектор на Тайланд можеха да бъдат постигнати през първоначалния петгодишен период и, следователно, усилията в тази насока трябва да продължат, включително, ако е необходимо, разглеждането им, на ниво министри;КАТО ПОТВЪРЖДАВАТ желанието си да продължат Споразумението за сътрудничество,РЕШИХА да подновят Споразумението за сътрудничество, както е изменено и допълнено, по-специално по отношение на членове 1, 3 и 9 от него, и за целта определиха за свои пълномощни представители:СЪВЕТА НА ЕВРОПЕЙСКИТЕ ОБЩНОСТИ:ПРАВИТЕЛСТВОТО НА КРАЛСТВО ТАЙЛАНД:КОИТО, след като си размениха установените за валидни и съставени в надлежна форма пълномощни,СЕ СПОРАЗУМЯХА ЗА СЛЕДНОТО:Член 1Споразумението за сътрудничество се продължава за период от четири години, считано от 1 януари 1987 г.Впоследствие то ще остава в сила за последователни периоди от по четири години, на основата на количествата, определени за четиригодишния период от 1 януари 1987 г. до 31 декември 1990 г., освен ако не бъде денонсирано от една от страните най-малко една година преди изтичането на първоначалния или на всеки последващ четиригодишен период. Дадено денонсиране влиза в сила в края на четиригодишния период, през който е било нотифицирано.Въпреки това, преди нотифициране на денонсирането на споразумението, всяка от страните трябва да започне консултации с другата страна с цел да се потърсят решения или да се постигне споразумение относно изменения, които биха позволили споразумението да остане в сила.Член 21. За четиригодишния период от 1 януари 1987 г. до 31 декември 1990 г. и за всеки следващ четиригодишен период общият обем на износа е 21 милиона тона за всеки период. Въпреки това износът не може да надвишава 5,5 милиона тона за всяка една година.2. С цел да се позволи непрекъснатост на снабдяването с маниока в периода между 1986 г. и 1987 г. и между последващите четиригодишни периоди, като се


text: започне от 1991 г., Кралство Тайланд може да предоставя сертификати за износ на допълнително количество от максимум 500000 тона за последното тримесечие на 1986 г., 1990 г. и през последната година на всеки от последващите четиригодишни периоди, като спазва посоченото в параграф 1 максимално годишно количество. Това допълнително количество се приспада от обема на износа, определен за следващия непосредствено след това четиригодишен период.Член 31. По отношение на договорените количества Европейската икономическа общност ще продължи да налага максималната ставка на прилагания при внос налог от 6 % ad valorem за корени от маниока и продукти на основата на маниока, които понастоящем се внасят по силата на Споразумението за сътрудничество, включително твърдите пелети, произведени по технология, при която корените от маниока първоначално се смилат на брашно/нишесте, преди да бъдат пелетизирани. Признава се, че технологичните подобрения при обработката на маниока с цел улесняване на нейното транспортиране и/или разрешаване на някои проблеми, свързани с околната среда, трябва да бъдат разгледани в рамките на съвместната работна група, създадена съгласно член 7 от Споразумението за сътрудничество.2. Разпоредбите на параграф 1 не се накърняват от влизането в сила на новата хармонизирана система на тарифна класификация.3. Настоящият член все пак, не засяга, нито предопределя бъдещото определяне на:а) стоките, обхванати от първоначалното обвързване на митата на Общността в рамките на ГАТТ, което понастоящем е суспендирано; илиб) стоките, обхванати от настоящия режим на ГАТТ, състоящ се във временно суспендиране на обвързването на митата на Общността в рамките на ГАТТ и заменянето му с тарифна квота.4. Всяко бъдещо определяне или тълкуване на обвързването на митата на Общността в рамките на ГАТТ или на визирания в параграф 3 режим на временно суспендиране, не засяга Споразумението за сътрудничество.Член 4Настоящият протокол се съставя в два екземпляра на английски, гръцки, датски, испански, италиански, немски, нидерландски, португалски, тайландски и френски език, като текстовете на всеки един от тези езици са еднакво автентични.--------------------------------------------------19860610Информация относно подписването на протокола за подновяване на Споразумението за сътрудничество между Общността и Тайланд относно маниокатаПротоколът за подновяване на Споразумението за сътрудничество относно маниоката бе подписан на 23 май 1986 г. от г-н F. Andriessen, заместник-председател на Комисията, от името на Съвета на Европейските общности, и от полицейски капитан S. Osathanugrah, министър на търговията, от името на правителството на Кралство Тайланд.--------------------------------------------------


text:
 19.10.2017
 BG
 Официален вестник на Европейския съюз
 L 270/1
 РЕШЕНИЕ НА СЪВМЕСТНИЯ КОМИТЕТ НА ЕИП
 No 41/2016
 от 18 март 2016 година
 за изменение на приложение I (Ветеринарни и фитосанитарни въпроси) към Споразумението за ЕИП [2017/1871]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
 като има предвид, че:
 (1)
 Решение за изпълнение (ЕС) 2015/1997 на Комисията от 5 ноември 2015 г. за изменение на Решение 2009/821/ЕО по отношение на списъците на граничните инспекционни пунктове и на ветеринарните единици в системата TRACES (1) следва да бъде включено в Споразумението за ЕИП.
 (2)
 Настоящото решение се отнася до законодателството относно ветеринарните въпроси. Законодателството относно ветеринарните въпроси не се прилага по отношение на Лихтенщайн дотогава, докато прилагането на Споразумението между Европейската общност и Конфедерация Швейцария относно търговията със селскостопански продукти включва Лихтенщайн, както е посочено в секторните адаптации на приложение I към Споразумението за ЕИП. Следователно настоящото решение не се прилага по отношение на Лихтенщайн,
 (3)
 Поради това приложение I към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 В точка 39 (Решение 2009/821/ЕО на Комисията) от част 1.2 от глава I от приложение I към Споразумението за ЕИП се добавя следното тире:
 „—
 32015 D 1997: Решение за изпълнение (ЕС) 2015/1997 на Комисията от 5 ноември 2015 г. (ОВ L 291, 7.11.2015 г., стр. 6).“
 Член 2
 Текстът на Решение за изпълнение (ЕС) 2015/1997 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 19 март 2016 г., при условие че са внесени всички нотификации, предвидени в член 103, параграф 1 от Споразумението за ЕИП (*1).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 18 март 2016 г.
 За Съвместния комитет на ЕИП
 Председател
 Claude MAERTEN
 (1) ОВ L 291, 7.11.2015 г., стр. 6.
 (*1) Без отбелязани конституционни изисквания.


text:
 11.9.2013
 BG
 Официален вестник на Европейския съюз
 L 242/2
 ПРЕВОД
 СПОРАЗУМЕНИЕ
 между Европейския съюз и Република Нигер относно статута на мисията на Европейския съюз по линия на ОПСО в Нигер (EUCAP Sahel Niger)
 ЕВРОПЕЙСКИЯТ СЪЮЗ, наричан по-нататък „ЕС“,
 от една страна, и
 РЕПУБЛИКА НИГЕР, наричана по-нататък „Нигер“,
 от друга страна,
 наричани по-нататък „страните“,
 КАТО ВЗЕХА ПРЕДВИД:
 —
 писмото покана от министър-председателя г-н Brigi Rafini с дата 1 юни 2012 г.;
 —
 Решение 2012/392/ОВППС на Съвета от 16 юли 2012 г. относно мисия на Европейския съюз по линия на ОПСО в Нигер (EUCAP Sahel Niger) (1);
 —
 факта, че настоящото споразумение няма да засегне правата и задълженията на страните, произтичащи от споразумения и други международни правни инструменти за създаване на международни съдилища и трибунали, включително Статута на Международния наказателен съд,
 СЕ СПОРАЗУМЯХА ЗА СЛЕДНОТО:
 Член 1
 Приложно поле и определения
 1. Настоящото споразумение се прилага за мисията на Европейския съюз и нейния личен състав.
 2. Настоящото споразумение се прилага само на територията на Нигер.
 3. За целите на настоящото споразумение:
 а)
 „EUCAP“ означава мисията на ЕС по линия на ОПСО в Нигер в подкрепа на засилването на способностите на нигерските участници по отношение на сигурността с оглед борба с тероризма и организираната престъпност (EUCAP Sahel Niger), установена от Съвета на ЕС с Решение 2012/392/ОВППС, включително нейните съставни елементи, сили, части, щаб и личен състав, разположени на територията на Нигер и зачислени към EUCAP;
 б)
 „ръководител на мисията“ означава ръководителят на мисията EUCAP;
 в)
 „Европейски съюз (ЕС)“ означава постоянните органи на ЕС и техният персонал;
 г)
 „личен състав на EUCAP“ означава ръководителят на мисията, личният състав, командирован от държавите членки и институциите на ЕС, както и от държави извън ЕС, поканени от ЕС да участват в EUCAP, международните служители, назначени на договорна основа от EUCAP с цел подготовка, подкрепа и изпълнение на мисията, както и командированият в рамките на мисията личен състав от изпращаща държава или институция на ЕС, или от Европейската служба за външна дейност (ЕСВД). Определението не включва търговските контрагенти и наетия на място персонал;
 д)
 „щаб“ означава главният щаб на EUCAP;
 е)
 „изпращаща държава“ означава всяка държава — членка на ЕС, или извън ЕС, която е командировала личен състав към EUCAP;
 ж)
 „бази“ означава всички сгради, помещения и терени, необходими за провеждането на дейностите на EUCAP, както и за настаняването на личния състав на EUCAP;
 з)
 „нает на място персонал“ означава членовете на персонала, които са граждани на Нигер или притежават разрешение за постоянно пребиваване там;
 и)
 „контрагент“ означава всяко лице, снабдяващо EUCAP със стоки или услуги, свързани с дейността на мисията;
 й)
 „транспортни средства на EUCAP“ означава всички превозни средства и други транспортни средства, притежавани или взети под наем от EUCAP;
 к)
 „материални средства на EUCAP“ означава оборудването, включително транспортните средства, и консумативите, необходими за EUCAP.
 Член 2
 Общи разпоредби
 1. EUCAP и нейният личен състав спазват законите, включително обичайното право, и подзаконовите нормативни актове на Нигер, и се въздържат от всякакви действия или дейности, които са несъвместими с целите на мисията.
 2. EUCAP е независима по


text:
отношение изпълнението на своите функции съгласно настоящото споразумение. Нигер зачита единния и международен характер на EUCAP.
 3. Ръководителят на мисията редовно информира правителството на Нигер за числеността на личния състав на EUCAP, разположен на територията на Нигер.
 Член 3
 Идентификация
 1. Членовете на личния състав на EUCAP се идентифицират чрез идентификационна карта на EUCAP, която са задължени да носят непрекъснато. Тези карти се издават от Министерството на външните работи по искане на EUCAP.
 2. Транспортните средства на EUCAP са обозначени с отличителна идентификационна маркировка на EUCAP, образец от която се предоставя на компетентните органи на Нигер, и специални регистрационни номера, издадени от компетентните органи на Нигер.
 3. EUCAP има право да поставя знамето на ЕС в своя щаб и другаде, самостоятелно или заедно със знамето на Нигер, съобразно решението на ръководителя на мисията. Националните флагове или отличителните знаци на националните елементи, влизащи в състава на EUCAP, могат да се излагат в помещенията и да се носят върху униформите на EUCAP, съгласно решението на ръководителя на мисията.
 Член 4
 Преминаване на границите и движение на територията на Нигер
 1. Членовете на личния състав на EUCAP и материалните средства на EUCAP преминават границите на Нигер през официалните гранично-пропускателни пунктове пунктове и по международните въздушни коридори.
 2. Нигер улеснява влизането и напускането на територията ѝ от страна на EUCAP и членовете на личния състав на EUCAP. С изключение на паспортния контрол при влизане и напускане на територията на Нигер, членовете на личния състав на EUCAP, притежаващи доказателство за принадлежност към мисията, не са подчинени на разпоредбите за имиграционния режим на територията Нигер. На членовете на мисията се издават безплатни едногодишни визи.
 3. Членовете на личния състав на EUCAP се освобождават от действието на разпоредбите на Нигер относно регистрацията и контрола на чужди граждани, но не придобиват право на пребиваване или постоянно местожителство на територията на Нигер.
 4. Материалните средства на EUCAP, които влизат, преминават транзитно или напускат територията на Нигер, се освобождават от изискване за разрешително за внос, транзитно преминаване или износ, както и от всякакви митнически разходи и такси, с изключение на разходите за съхранение, превоз и други получени услуги.
 5. Въздухоплавателните средства, използвани в подкрепа на мисията, не подлежат на местния лицензионен или регистрационен режим. Свързаните с тях международни стандарти и нормативни изисквания остават в сила. При необходимост се сключват допълнителни договорености в съответствие с член 19 по-долу. Същевременно превозните средства трябва да са застраховани най-малко със застраховка „гражданска отговорност“.
 6. Членовете на личния състав на EUCAP могат да управляват моторни превозни средства, плавателни съдове и въздухоплавателни средства на територията на Нигер, ако притежават валидно национално или международно свидетелство за управление на превозни средства, свидетелство за правоспособност за капитан на кораб или за пилот, според случая. Нигер признава за валидни свидетелствата за управление на превозни средства, притежавани от членовете на личния състав на EUCAP, без да им налага данъци или такси.
 7. EUCAP и нейният личен състав, както и техните материални средства, се придвижват свободно и без ограничения в засегнатите от техните дейности зони, които се определят по взаимно съгласие с


text:
компетентните органи на Нигер. При необходимост могат да се сключват допълнителни договорености в съответствие с член 19.
 8. За целите на мисията членовете на личния състав на EUCAP и местно наетият персонал на EUCAP, както и транспортните средства на EUCAP, когато пътуват служебно във връзка с мисията, могат да използват пътищата, мостовете, фериботите, летищата и пристанищата.. EUCAP не се освобождава от заплащането на пътни такси или данъци в разумен размер за услуги, които е ползвала по собствено искане, при същите условия, които се прилагат за персонала от страна на Нигер.
 Член 5
 Привилегии и имунитети, предоставени от Нигер на EUCAP
 1. Базите на EUCAP са неприкосновени. Служителите на Нигер не могат да влизат в тях без съгласието на ръководителя на мисията.
 2. Базите и материалните средства на EUCAP не могат да бъдат обект на претърсване, реквизиция, запор или друга изпълнителна мярка.
 3. EUCAP, както и нейните материални средства, независимо къде се намират и кой е техният притежател, се ползват със съдебен имунитет.
 4. Архивите и документите на EUCAP са неприкосновени по всяко време и навсякъде.
 5. Официалната кореспонденция на EUCAP е неприкосновена. „Официална кореспонденция“ означава всяка кореспонденция, свързана с мисията и нейните функции.
 6. За закупени и внесени стоки, предоставени услуги и съоръжения, използвани за целите на мисията, EUCAP се освобождава от всякакви държавни, регионални и общински такси, данъци и налози от подобен характер. EUCAP не се освобождава от заплащане за предоставени услуги.
 Член 6
 Привилегии и имунитети, предоставени от Нигер на личния състав на EUCAP
 1. Членовете на личния състав на EUCAP не могат да бъдат арестувани или задържани по какъвто и да е начин. В случай че компетентен орган на Нигер стане свидетел на престъпление, той има право да задържи извършителя или за да извърши в разумен срок проверка на самоличността, или за да гарантира неговата защита до пристигането на компетентните органи на EUCAP.
 2. Документите, кореспонденцията и имуществото на членовете на личния състав на EUCAP са неприкосновени, освен в случай на изпълнителни мерки, разрешени съгласно параграф 6 от настоящия член.
 3. Личният състав на EUCAP се ползва с имунитет срещу наказателно съдебно преследване от страна на Нигер, освен в случай на изрично снемане на имунитета от компетентния орган. Същевременно, в случай на нарушение на наказателното право, компетентните органи на Нигер събират доказателствени материали, които предоставят на ръководителя на мисията EUCAP. Той незабавно взема необходимите мерки за предаване на въпросния член на личния състав на държавата, която го е изпратила, с цел съдебно преследване, като решението по това преследване е изцяло от компетентността на съдебните власти на изпращащата държава. В такива случаи правителството на Нигер редовно получава информация за хода на предприетите съдебни действия.
 4. Членовете на личния състав на EUCAP се ползват с имунитет по отношение на гражданската и административната юрисдикция на Нигер за устни или писмени изказвания и всякакви действия, предприети в изпълнение на официалните им функции. Когато пред съд на Нигер е образувано гражданско производство срещу член на личния състав на EUCAP, ръководителят на мисията и компетентният орган на изпращащата държава, ЕСВД или засегнатата институция


text:
на ЕС биват незабавно уведомени. Преди започването на съдебното производство пред компетентния съд ръководителят на мисията удостоверява писмено дали действието, за което е повдигнато обвинение, е извършено от въпросния член на личния състав в изпълнение на официалните му функции. Ако действието е извършено в изпълнение на официални функции, производството не започва и се прилагат разпоредбите на член 16. Ако действието не е извършено при изпълнение на официални функции, на производството може да бъде даден ход. Започването на съдебно производство от член на личния състав на EUCAP го лишава от възможността да се позовава на съдебния си имунитет в случай на насрещни искове, пряко свързани с основния иск.
 5. Личният състав на EUCAP не е длъжен да дава свидетелски показания.
 6. Не могат да се предприемат изпълнителни мерки спрямо членовете на личния състав на EUCAP, освен когато срещу тях е образувано гражданско производство, което не е свързано с официалните им функции. Имуществото на членовете на личния състав на EUCAP, за което ръководителят на мисията е удостоверил, че е необходимо за изпълнението на официалните им функции, не може да бъде запорирано при изпълнение на съдебно решение, решение или съдебно нареждане. При граждански производства членовете на личния състав на EUCAP не подлежат на ограничения върху личната им свобода или други мерки на принуда.
 7. Имунитетът на личния състав на EUCAP по отношение на юрисдикцията на Нигер не го освобождава от юрисдикцията на съответните изпращащи държави.
 8. Личният състав на EUCAP е освободен от режима за социална сигурност, който може да действа в Нигер.
 9. Членовете на личния състав на EUCAP се освобождават от всякакви форми на данъчно облагане в Нигер върху заплатите и възнагражденията, които получават от EUCAP или от изпращащата държава, както и върху всички други доходи, получени извън Нигер.
 10. Членовете на личния състав на EUCAP имат право в рамките на шест месеца от пристигането си в Нигер да внасят съгласно действащата уредба в Нигер лични вещи, като са освободени от всякакви такси и мита.
 11. Личният багаж на членовете на личния състав на EUCAP се освобождава от ръчна проверка, освен в случай че има сериозни основания да се предполага, че съдържа стоки, които не са предназначени за лично ползване или за ползване от EUCAP, или стоки, забранени за внос и износ по закон или контролирани с нормативна уредба в областта на карантината в Нигер. В такъв случай проверката се извършва само в присъствието на засегнатия член на личния състав на EUCAP или на упълномощен представител на EUCAP.
 Член 7
 Нает на място персонал
 Наетият на място персонал не се ползва от привилегии и имунитети. Същевременно Нигер упражнява юрисдикцията си над този персонал по начин, който не представлява неправомерна намеса в изпълнението на функциите на мисията.
 Член 8
 Дисциплина
 Компетентните органи на изпращащата държава имат право да упражняват на територията на Нигер всички дисциплинарни правомощия, предоставени им от законите на изпращащата държава, по отношение на целия личен състав на EUCAP, подчинен на тези закони.
 Член 9
 Сигурност
 1. Нигер гарантира сигурността на личния състав на EUCAP.
 2. За тази цел Нигер


text:
взема всички необходими мерки за защитата и сигурността на EUCAP и личния състав на EUCAP. Преди изпълнението на каквито и да е конкретни мерки, предложени от Нигер, те се съгласуват с ръководителя на мисията. Нигер разрешава и осигурява безплатна подкрепа на дейностите, свързани с евакуация по медицински причини на членове на личния състав на EUCAP. При необходимост се сключват допълнителни договорености в съответствие с член 19.
 3. Членовете на личния състав на EUCAP, определени от ръководителя на мисията и посочени в списък, предаден на компетентните органи на Нигер, могат да притежават и носят оръжие при изпълнение на функциите си.
 Член 10
 Униформа
 1. Членовете на личния състав на EUCAP носят своята национална униформа или цивилни дрехи, както и отличителния знак на EUCAP. Гражданският помощен персонал носи цивилни дрехи, както и отличителния знак на EUCAP.
 2. Носенето на униформа се подчинява на правила, определени от ръководителя на мисията.
 Член 11
 Сътрудничество и достъп до информация
 1. Нигер оказва пълно сътрудничество и подкрепа на EUCAP и личния състав на EUCAP. При необходимост се сключват допълнителни договорености в съответствие с член 19.
 2. Ръководителят на мисията и представителят, определен от правителството на Нигер, провеждат редовни консултации и вземат подходящи мерки, за да осигурят тясна взаимна връзка на всички подходящи нива. Нигер може да назначи служител за връзка с EUCAP.
 Член 12
 Подкрепа от страна на Нигер
 1. Нигер се съгласява, ако от EUCAP бъде отправена такава молба, да подпомогне EUCAP при намирането на подходящи бази.
 2. Ако това е необходимо и при наличност, Нигер предоставя безвъзмездно притежаваните от нея бази, при положение че те бъдат поискани за провеждане на административните и оперативните дейности на EUCAP.
 3. В рамките на своите средства и възможности Нигер допринася за подготовката, установяването, изпълнението и поддръжката на мисията.
 4. EUCAP притежава необходимата правоспособност съгласно законовите и подзаконовите разпоредби на Нигер за изпълнението на своята мисия, и по-специално за откриването на банкови сметки, придобиването и прехвърлянето на движимо имущество и участието в съдебни производства.
 5. Правото, приложимо към договори, сключени от EUCAP в Нигер, се определя в самите договори.
 Член 13
 Промени на базите, които са държавна собственост
 1. EUCAP има право да строи, преобразува или променя бази в зависимост от оперативните нужди по отношение на въпросните структури.
 2. Нигер не изисква от EUCAP никаква компенсация за тези строежи, преобразувания и промени.
 Член 14
 Починали членове на личния състав на EUCAP
 1. Ръководителят на мисията има право да уреди репатрирането на починал член на личния състав на EUCAP, както и на личното му имущество, и да предприеме за тази цел необходимите мерки съгласно действащата в Нигер нормативна уредба.
 2. Не се извършва аутопсия на тялото на починал член на личния състав на EUCAP без съгласието на заинтересованата държава и без присъствието на представител на EUCAP или на заинтересованата държава.
 3. Нигер и EUCAP си сътрудничат в максимална степен за бързото репатриране на починали членове на личния състав на EUCAP.
 Член 15
 Комуникации
 1. EUCAP може да инсталира и използва устройства за радиопредаване и радиоприемане, както и спътникови системи, за


text:
нуждите на мисията и при спазване на действащата в Нигер нормативна уредба, във връзка с компетентните служби. EUCAP си сътрудничи с компетентните органи на Нигер, за да се избегнат конфликти по отношение на използването на съответните честоти. Нигер предоставя безплатен достъп до честотния спектър.
 2. EUCAP има право на неограничена комуникация по радиостанции (включително сателитни, мобилни и портативни радиостанции), телефон, телеграф, факс и други средства, както и право да инсталира необходимото оборудване за осигуряване на необходимите комуникации във и между базите на EUCAP, включително поставяне на кабели и наземни линии за нуждите на операцията.
 3. На територията на своите бази EUCAP може да създава необходимите условия за доставянето на пощенски пратки, адресирани до EUCAP или членове на личния състав на EUCAP или изпращани от EUCAP или членове на личния състав на EUCAP.
 Член 16
 Искове за обезщетение в случай на смърт, телесни повреди, щети или загуби
 1. EUCAP и нейният личен състав, ЕС и изпращащите държави не носят отговорност за щети или загуби на гражданско или държавно имущество, произтичащи от оперативните нужди или предизвикани от дейности, свързани с граждански безредици или защита на EUCAP.
 2. С оглед постигане на извънсъдебно уреждане на спора, исковете за обезщетение в случай на щети или загуби на гражданско или държавно имущество, за които не се прилага параграф 1, както и исковете за обезщетение при смърт или телесни повреди на лица и за щети и загуби, причинени на имущество на EUCAP, се препращат на EUCAP чрез компетентните органи на Нигер, когато става въпрос за искове, предявени от юридически или физически лица от Нигер, или на компетентните органи на Нигер, когато става въпрос за искове, предявени от EUCAP.
 3. Когато не може да се постигне извънсъдебно споразумение, искът за обезщетение се предава на комисия по обезщетяване, състояща се от равен брой представители на EUCAP и на Нигер. Уреждането на исковете става по общо съгласие.
 4. Когато е невъзможно да се постигне уреждане на спора в комисията по обезщетяване, исковете:
 а)
 за суми, по-малки или равни на 40 000 EUR, се уреждат по дипломатически път между Нигер и представителя на ЕС;
 б)
 за суми, надхвърлящи посочения в буква а) размер, се отнасят до арбитражен орган, чиито решения са задължителни.
 5. Арбитражният орган се състои от трима арбитри, като единият арбитър е посочен от Нигер, вторият — от EUCAP, а третият се определя съвместно от Нигер и EUCAP. Ако една от страните не посочи арбитър в срок от два месеца или ако Нигер и EUCAP не могат да постигнат съгласие по определянето на третия арбитър, този арбитър се назначава от председателя на Съда на Европейския съюз.
 6. EUCAP и административните органи на Нигер договарят административния ред за определяне на мандата на комисията по обезщетяване и на арбитражния орган, процедурите, приложими в рамките на тези органи, и условията, при които се предявяват искове за обезщетение.
 Член 17
 Уреждане на споровете
 1. Всички въпроси, свързани с прилагането на настоящото споразумение, се разглеждат съвместно от представители на EUCAP и компетентните органи на Нигер.
 2. Ако не бъде постигнато предварително споразумение, споровете


text:
относно тълкуването или прилагането на настоящото споразумение се разрешават между Нигер и представители на ЕС изключително с дипломатически средства.
 Член 18
 Други разпоредби
 1. Когато настоящото споразумение се отнася до привилегиите, имунитетите и правата на EUCAP и на нейния личен състав, правителството на Нигер отговаря за прилагането и спазването им от страна на местните компетентни органи.
 2. Никоя от разпоредбите на настоящото споразумение няма за цел и не може да се тълкува като дерогация от правата на държава — членка на ЕС, или на друга държава, участваща в EUCAP, възникнали по силата на други споразумения.
 Член 19
 Договорености за прилагането
 За целите на прилагането на настоящото споразумение въпросите от оперативен, административен и технически характер могат да бъдат предмет на отделни договорености, които се сключват между ръководителя на мисията и административните органи на Нигер.
 Член 20
 Заключителни разпоредби
 1. Настоящото споразумение се публикува от всяка от страните и влиза в сила в деня на подписването му.
 2. Независимо от параграф 1, член 4, параграф 8, член 5, параграфи 1—3 и 6, член 6, параграфи 1, 3, 5, 7—9, член 12 и член 15 се прилагат от датата на разполагане на първия член на личния състав на EUCAP, ако тази дата предшества датата на влизане в сила на настоящото споразумение.
 3. Изменения в настоящото споразумение се правят по взаимно писмено съгласие между страните. Измененията се правят под формата на отделни протоколи, които представляват неделима част от настоящото споразумение и влизат в сила съгласно параграф 1 от настоящия член.
 4. Настоящото споразумение остава в сила до момента, в който една от страните нотифицира писмено другата страна, че желае да денонсира споразумението. Денонсирането на настоящото споразумение влиза в сила шест месеца след датата на получаването на тази нотификация. Денонсирането на настоящото споразумение не засяга правата и задълженията, произтичащи от изпълнението му преди неговото прекратяване.
 Съставено в Ниамей на тридесети юли две хиляди и тринадесета година в два оригинални екземпляра на френски език.
 За Европейския съюз
 За Република Нигер
 (1) ОВ L 187, 17.7.2012 г., стр. 48.